**Suprema dovadă a iubirii de Tată**

*Lucica Boltasu*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Iar plouă tăceri peste sufletul meu,

În bezna profundă doar cerul străluce,

Te caut printre aștrii bătrâni, Domnul meu

Și gândul departe, departe mă duce.

Mi-e dor să Te văd, să Te-ascult ca atunci

Când lumii spuneai despre har și iertare

În Templu, pe mare, prin sate sau lunci,

Pe urme să-Ți calc, să îmi dai vindecare.

E-atâta-ntuneric în jur și în noi,

În focul iubirii ne leagă Preasfinte,

Să mergem pe cale, nu singuri ci-n doi

Iar Tu să ne fii un imbold spre-nainte.

Aş vrea să pășești iar pe uliți Isus,

Iar eu să Te văd, să ating a Ta haină,

Cu lacrimi în ochi să Îți spun ce nu-i spus,

Iar Tu Domnul meu, să mă vindeci în taină.

E rece și totul în jur e-adormit,

Doar foșnet de codru se-aude în zare,

În liniștea-adâncă mă simt ocrotit,

Căci Tu ești cu mine și-mi dai alinare.

Aud o șoptire, e susurul blând

Ce-n duhu-mi vorbește cu-atâta iubire,

Tu Doamne mi-ești totul, ești faptă și gând,

Ești ruga ce-o-nalț când implor izbăvire.

Când plouă tăceri peste sufletul meu

Și-n bezna profundă doar cerul străluce,

Te caut printre aștrii bătrâni, Domnul meu

Și gândul departe, departe mă duce.

Isuse Te văd cum cobori pe un nor

În lumea aceasta de chin și durere,

Cutremură duhul de-un tainic fior

Ce-mi umple ființa de har și putere.

E rece și totul în jur e-adormit,

Doar foșnet de codru se-aude în zare,

În liniștea-adâncă mă simt ocrotit,

Căci Tu ești cu mine și-mi dai alinare.

Și stau consternat și privesc spre zenit

Suprema dovad-a iubirii de Tată,

Maranata rostesc, Doamne bine-ai venit!

De Tine nu vreau să mă despart vreodată!

22/03/17, Barcelona -Lucica Boltasu